Opis plemena
Veľkosť a stavba tela
Obyčajne zvieratá tohto plemena dosahujú výšku od 60 do 70 cm. Ich hmotnosť môže dosiahnuť približne 40 kg. Doberman má hlboký hrudník. Hlava je úzka klinovitého tvaru, s vysoko nasadenými zvesenými ušami, ktoré priliehajú k tvári. Krk je dlhý, pekne klenutý, chrbát krátky a pevný. Celkovo pôsobí doberman elegantným dojmom s hrdým držaním tela.
Srsť
Srsť Dobermana by nemala byť mäkká. Srsť je hladká, tvrdá, hustá a krátka. Vyskytuje sa čierna farba srsti, hnedá a modrá s hnedými znakmi.
Povaha a temperament
Voči cudzím môže prejavovať ostražitosť a nedôveru. Svojmu pánovi je doberman úplne naklonený a veľmi oddaný. Príznačnými pre toto plemeno sú živosť, čulosť, inteligencia a mimoriadna vnímavosť, rovnako aj odvaha a vytrvalosť. Správne vychovaný doberman je síce temperamentný, ale pritom dobre ovládateľný, poslušný a neagresívny. Zverené úlohy plní s veľkou chuťou.
Vhodné prostredie
Malý mestský byt nie je vhodným miestom na chov dobermana. Toto plemeno potrebuje priestor a dostatok miesta, kde sa môže pohybovať. Rodinný dom so záhradou sú preto podstatne vhodnejším prostredím ako byt. Doberman je takmer ideálnym strážnym a služobným psom. K tomuto účelu ho však musíte starostlivo vycvičiť. Ak jeho chov nie je určený ani na jeden z týchto účelov, tak potom doberman potrebuje dobrú a dôslednú výchovu. Čím samozrejme nemyslíme neprimeranú prísnosť, ale odborný a problematiky znalý prístup. Jeho vzťah k deťom je obvykle veľmi dobrý. Voči iným psom nie je vždy priateľský.
Pôvod
V šesťdesiatych a sedemdesiatych rokoch minulého storočia ho vyšľachtil istý K. F. L. Dobermann, vyberač daní a exekútor v durynskom meste Apolda. Ten pre výkon svojho povolania nevyhnutne potreboval ostrého psa, ktorý by mu vedel získať rešpekt. Hladkosrsté pinče, ktoré použil ako základný materiál, sa na nemeckom území vyskytoval už od stredoveku, ale on ich vyšľachtil a ich počet výrazne zväčšil. Zdá sa, že prikrížil ešte niekoľko ďalších plemien.
Popis
Vyšší, stredný, mimoriadne elegantný pes hrdého držania tela, mocný a svalnatý. Úzka hlava klinovitého tvaru, s vysoko nasadenými zvesenými ušami, ktoré priliehajú k tvári. Krk dlhý, pekne klenutý, chrbát krátky a pevný. Chvost vysoko nasadený a nakrátko kupírovaný. Srsť krátka, hustá a hladká. Farba čierna, vzácnejšie tmavohnedá alebo dokonca modrá s pálením. Veľkosť: Psy v kohútiku 68-72 cm, suky 63-68 cm, hmotnosť 40-45 kg, resp. 32-35 kg.
Charakteristika
Veľmi energický, živý a pozorný pes, reagujúci aj na najmenší podnet. Správne vychovaný doberman je síce temperamentný, ale pritom dobre ovládateľný, poslušný a neagresívny. Zverené úlohy plní s veľkou chuťou.
Využitie
Služobný a pracovný pes so všestrannou možnosťou uplatnenia, výborný sprievodca, ochranca a strážca. Dokáže byť aj dobrým spoločníkom a rodinným psom, ak majiteľ zvládne jeho mimoriadny temperament.
Zvláštne nároky
Doberman potrebuje vera voľného pohybu, ktorý mu možno poskytnúť v našich podmienkach hustého osídlenia a zazverenia iba v prípade dokonalej poslušnosti, čo docieli iba skúsený kynológ.
Výskyt
Na celom svete bežne chovaný a veľmi populárny.
Možná zámena
S nemeckým pinčom, ktorý je však priemerne o 20 cm nižší. Veľkosťou aj farbou porovnateľný beauceron je zasa oveľa menej elegantný a jemný, má menej ušľachtilú hlavu a drsnejšiu srsť.